የኦሊምፒክ ችቦ መነሻውን አዲስ አበባ አድርጎ በተለያዩ ክልሎች ይዞራል
በተያዘው ዓመት መጨረሻ በሚካሄደው የቶኪዮ ኦሊምፒክ ዝግጅት አካል የሆነው ችቦ የመለኮስ ስነ-ስርዓት በመጪው እሁድ የሚጀመር ይሆናል።በአዲስ አበባ ከተማ መስቀል አደባባይ የሚጀመረው ችቦ ማብራት በዕጣው መሰረት በተለያዩ ክልሎች የሚዘዋወርም ይሆናል፡፡ ለቶኪዮ ኦሊምፒክ ቅድመ ዝግጅት የኢትዮጵያ ኦሊምፒክ ኮሚቴ ‹‹ከቶኪዮ
እስከ ቶኪዮ›› በሚል ርዕስ በብሄራዊ ኮሚቴው አማካኝነት ከተለያዩ ባለ ድርሻ አካላት ጋር እንቅስቃሴ በማድረግ ላይ እንደሚገኝ
ይታወቃል።ከዝግጅቶቹ መካከል አንዱ የኦሊምፒክ ደጋፊ ማህበር አባላትን ማፍራት ሲሆን፣ ለዚህ ንቅናቄም በመላው የሃገሪቷ ክፍል የሚካሄድ
የችቦ ማብራት ስነስርዓት ከመጪው እሁድ የካቲት 08/2012ዓም ጀምሮ የሚካሄድ ይሆናል። የመጀመሪያው ችቦም በአዲስ አበባ ከተማ መስቀል አደባባይ የመንግስት
ኃላፊዎች፣ የከተማው ነዋሪዎች፣ ስፖርተኞች፣ ቀጣይ የሃገር ተረካቢ የሆኑት ተማሪዎች እንዲሁም ልዩ ልዩ የህብረተሰብ ክፍሎች በተገኙበት
የሚበራ መሆኑን የአዲስ አበባ ከተማ አስተዳደር በድረ ገጹ አስነብቧል።ስነ- ስርዓቱ በሌሎች ክልሎችም የሚቀጥል ሲሆን፤ በወጣው
እጣ መሰረት የድሬዳዋ ከተማ አስተዳደር ሁለተኛው ነው።ሶማሌ፣ ትግራይ፣ ጋምቤላ፣ አፋር፣ ሐረሪ፣ ኦሮሚያ፣ አማራ፣ ደቡብ እና ቤኒሻንጉል
ጉሙዝ ክልሎችም የሚዘዋወር ይሆናል። ከዝግጅቱ ጋር በተያያዘም የአዲስ አበባ ከተማ አስተዳደር ስፖርት ኮሚሽነር ዮናስ አረጋይ፤ ከቶኪዮ 2020
ብሔራዊ ዝግጅት ኮሚቴ አባላት ባቀረቡት መርሃ ግብር እና መሪ ዕቅድ ላይ ውይይት በማድረግ ማጽደቃቸውንም በድረ ገጹ ተጠቁሟል።በውይይቱ
ላይም የቀድሞ የህዝብ ተወካዮች ምክር ቤት አፈ ጉባኤና የብሔራዊ ዝግጅት ኮሚቴ ሰብሳቢው አባዱላ ገመዳ፣ የኢትዮጵያ ኦሊምፒክ ኮሚቴ
ፕሬዚዳንት ዶክተር አሸብር ወልደጊዮርጊስ እንዲሁም የኮሚቴው አባላቶች ተገኝተዋል፡፡ ኦሊምፒክ ለሰው ልጆች የላቀ ቦታ የሚሰጥ፣ አንድ የሚያደርግና ሰላምን የሚሰብክ በመሆኑ ዝግጅቱ የሁሉንም ኢትዮጵያዊ
ተሳትፎ ይፈል ጋል። በመሆኑም የተለያዩ አካላትን ያካተተ ብሄራዊ የኦሊምፒክ ዝግጅት ኮሚቴ በማዋቀር እንቅስቃሴ ማደረግ የተጀመረው
ቀደም ብሎ ነው።ኮሚቴው ለጃፓኑ ኦሊምፒክ እንዲሁም ሌሎች የልማት ስራዎች የሚውል 1ቢሊየን ብር ለማሰባሰብ፣ ከ12ሚሊየን በላይ
የሚሆኑ የኦሊምፒክ ደጋፊ ማህበር አባላትን ለማፍራት፣ የአትሌቶች ሽኝትና ሽልማት እንዲሁም በመድረኩ የሃገሪቷን መልካም ገጽታ መገንባትም
ዋነኛ ክንዋኔዎቹ ናቸው። ለዚህ ስራ የሚውል ህዝባዊ ንቅናቄ ችቦ በማብራት የሚጀመር ሲሆን፤ የተለያዩ የገቢ ማሰባሰቢያዎችን ማካሄድም
በቀጣይ የሚተገበር ይሆናል።ለዚህ ስኬትም ሁሉም ኢትዮጵያዊ በጋራ በመነሳት አሻራቸውን እንዲያኖሩም ጥሪ ቀርቧል። ሁሉም ኢትዮጵያዊ
በጋራ በመነሳት አሻራውን በኦሊምፒክ ላይ እንዲያኖር ጥሪ ቀርቧል፤አዲስ ዘመን ረቡዕ የካቲት 4/2012  ብርሃን ፈይሳ